CHO คาดงบ Q4/58 โตแกร่ง เตรียมรู้ผลรถเมย์ NGV เร็วๆ นี้
CHO คาดงบ Q4/58 โตแกร่ง รับรู้รายได้งานในมือ 50% จากที่มีกว่า 600 ลบ. คาดโครงการรถเมย์ NGV จะมีความชัดเจนเร็วๆ นี้ หลังนายกฯ จี้ให้จัดหารถอย่างเร่งด่วน
17 พ.ย. 2558

นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร  บริษัท ช.ทวี ดอลลาเซียน จำกัด (มหาชน) หรือ CHO เปิดเผยว่า แนวโน้มผลการดำเนินงานในไตรมาส 4/58 คาดว่าน่าจะเติบโตอย่างแข็งแกร่ง เนื่องจากบริษัทยังคงมีปริมาณงานในมือ (Backlog) กว่า 600 ล้านบาท  ที่คาดว่าจะรับรู้เป็นรายได้ในไตรมาส 4/58 ประมาณ 50% ส่วนที่เหลือทยอยรับรู้ในปี 59 ขณะที่ปัจจุบันอยู่ระหว่างยื่นประมูลโครงการใหม่อย่างต่อเนื่อง  
ส่วนความคืบหน้าโครงการจัดซื้อรถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คัน มูลค่าประมาณ 1,735 ล้านบาท ระยะเวลาส่งมอบภายใน 90 วันและสัญญาซ่อมบำรุง 10 ปี วงเงิน 2,200 ล้านบาท จากองค์การขนส่งมวลชนกรุงเทพ (ขสมก.) คาดว่าจะมีความชัดเจนเร็วๆ นี้ เนื่องจากนายกรัฐมนตรี ได้กล่าวถึงการจัดหาเร่งด่วน ทันที แต่ต้องโปร่งใส เพื่อทดแทนรถที่สภาพทรุดโทรมมาก  นอกจากนี้ ก่อนเข้าประมูลงานโครงการดังกล่าว  บริษัทก็ได้ลงนามในสัญญาข้อตกลงคุณธรรมด้วยทำให้มีความมั่นใจอย่างยิ่งในความโปร่งใสของการเข้าประมูล